b'\n_START_ARTICLE_\nEduardo G\xc3\xb3mez Manzano\n_START_SECTION_\nBiografia\n_START_PARAGRAPH_\nVa treballar en molt d\'oficis, com a cambrer, paleta o dependent d\'uns grans magatzems, entre d\'altres, i la seva arribada al m\xc3\xb3n de la interpretaci\xc3\xb3 va ser per casualitat, l\'any 1994, en qu\xc3\xa8 va acompanyar un amic a la gravaci\xc3\xb3 de la s\xc3\xa8rie \xc2\xa1Ay, Se\xc3\xb1or, Se\xc3\xb1or! i li van demanar que fes un petit paper, que va agradar tant que va ser l\'inici de la seva carrera._NEWLINE_Des de llavors, Eduardo ha participat tant en representacions de teatre com en nombroses produccions tant per a la pantalla petita com per al cinema.Pel que fa a aquest, va comen\xc3\xa7ar l\'any 1998 amb la pel\xc2\xb7l\xc3\xadcula El milagro de P. Tinto, de Javier Fesser, i al seg\xc3\xbcent any va formar part del repartiment de Muertos de risa  d\'\xc3\x81lex de la Iglesia i de La lengua de las mariposas, dirigida per Jos\xc3\xa9 Luis Cuerda. A partir de l\'any 2000 l\'actor ha treballat amb alguns dels m\xc3\xa9s importants directors espanyols, com,  \xc3\x81lex de la Iglesia en La comunidad, 800 balas i Crimen ferpecto, o amb Jos\xc3\xa9 Luis Garci en Tiovivo c. 1950 i Ninette._NEWLINE_Altres t\xc3\xadtols de la filmografia de l\'actor s\xc3\xb3n El oro de Mosc\xc3\xba, La gran aventura de Mortadel\xc2\xb7lo i Filem\xc3\xb3, Torrente 3 o Spanish Movie, entre d\'altres. Pel que fa a la televisi\xc3\xb3, l\'actor ha participat en nombroses s\xc3\xa8ries de les m\xc3\xa9s famoses de la televisi\xc3\xb3 espanyola, moltes d\'elles en episodis espor\xc3\xa0dics, com Los Serrano, Periodistas, Farmacia de guardia, M\xc3\xa9dico de familia, La casa de los l\xc3\xados, Manos a la obra o Abierto 24 horas. Va ser gr\xc3\xa0cies a la televisi\xc3\xb3, l\'any 2003, quan Eduardo va aconseguir una gran popularitat en entrar a formar part del repartiment de la s\xc3\xa8rie Aqu\xc3\xad no hay quien viva, donant vida a Mariano Delgado, un tipus simp\xc3\xa0tic i vividor, pare d\'Emilio, el porter._NEWLINE_L\'any 2007 es va incorporar a la que podr\xc3\xadem anomenar seq\xc3\xbcela de l\'anterior s\xc3\xa8rie, La que se avecina. Hi interpret\xc3\xa0 un personatge de car\xc3\xa0cter molt similar, "M\xc3\xa1ximo Angulo", que al principi \xc3\xa9s porter de l\'edifici, passant despr\xc3\xa9s a ser el cambrer del bar Max & Henry. Pel que fa a teatre, se l\'ha pogut veure als escenaris representant l\'obra Maravilla, diez y pico. L\'any 2002 va ser nominat per al Premi de la Uni\xc3\xb3 d\'Actors al millor actor de repartiment de cinema pel seu paper a la pel\xc2\xb7l\xc3\xadcula 800 balas, i el 2004 va guanyar el Premi de la Uni\xc3\xb3 d\'Actors, aquesta vegada al millor actor secundari de televisi\xc3\xb3 pel seu treball en la s\xc3\xa8rie Aqu\xc3\xad no hay quien viva. L\'any 2010 li va ser lliurat el Premi Ciutat d\'Alacant.'